**ÖKOISKOLA**

**év végi beszámoló**

**2020/2021**

A vírushelyzet következtében hozott intézkedések miatt programjaink többsége más formában került megrendezésre, illetve sajnos voltak programok, amiket el kellett halasztanunk.

 Az ökoiskola munkaterve magába foglalja minden munkaközösség

környezetvédelemmel és fenntartható fejlődéssel kapcsolatos feladatait, programjait, ezért ezekről a munkaközösségek számolnak be.

 A nagyobb közösséget érintő programok, illetve az ökoiskola szempontjából kiemelt fontosságú tevékenységek:

- Az állatok világnapja (október 4.):

Az idén is megtartottuk az 5. évfolyamon a már hagyományos témanapot. Az elmúlt évekhez hasonlóan, csoportonként ismerkedtek meg a diákok hazai veszélyeztetett állatfajokkal és a készített prezentációjuk segítségével mutatták be azokat társaiknak. A témanap délutánján, a bemutató után az ismertetett állatokkal kapcsolatban vetélkedőt szerveztünk, plakátkészítés is a program része volt.

-„Agrárkaland” című témanap

A tantermen kívüli tanulást szolgálta volna a pinkamindszenti IKSZT-vel közösen szervezett témanap, de ezt sajnos a vírus helyzet miatt el kellett halasztanunk.

-Fenntarthatósági témahét

A tavalyi tanévről októberre áthelyezett témahéthez kapcsolódó „Energikon” pályázatot is a pinkamindszenti Közösségi Házzal együtt szerveztük. A pályaművekből Pinkamindszenten nem lehetett (szintén a vírushelyzet miatt) kiállítást rendezni, ezért a díjkiosztásra az iskolában került sor. A műveket a nagy közönség virtuális kiállításon tekinthette meg. A művekből film készült, amit az iskola és a Közösségi Ház facebook oldalán lehet megnézni. A pályaműveket körmendi és környékbeli falvak intézményeiben, boltok kirakataiban lehetett megtekinteni karácsonyig. Ezek az alkalmi kiállítóhelyek ajándékkal jutalmazták a kis művészeket. Az idei tanév fenntarthatósági témahete az online oktatás idejére esett. Kihasználtuk az országosan online tartott tanórák lehetőségeit. Az előző témahetekhez hasonlóan most is hirdettünk pályázatot a pinkamindszenti IKSZT-vel közösen, melynek témájául az erdőt választottuk. Az Ezerarcú erdő pályázathoz most a szentpéterfai iskola is csatlakozott. Lebonyolítása az őszihez hasonlóan zajlott.

-Özönfajok - online tanóra az Őrségi Nemzeti Parkból

Az Őrségi Nemzeti Park szervezésében az 5-7. évfolyam diákjai online tanítási órákon sajátítottak el ismereteket az özönfajokkal kapcsolatban. (Jelentése, csoportosításuk, néhány konkrét faj esetében, behurcolásuk, betelepítésük története, következmények.) Annak ellenére, hogy ez eredetileg személyes részvétellel tervezett program volt, nagyon jól sikerült az online formában történt megvalósítás.

-Szelektív gyűjtések

A hagyományos papírgyűjtés is más formát öltött ebben a tanévben. A szülők a MÉH telepre vitték ki a papírhulladékot, az érte kapott pénzt az osztályprogramokra fordítják a csoportok.

Továbbra is folyik a használt elemek és e-kütyük gyűjtése a pont-velem program keretében.

A tavaszi gyűjtőversenyen a használt elemek és az e-kütyűk kategóriában is a megyében 2. helyezést ért el iskolánk.

- Curie Környezetvédelmi Verseny

Online bonyolítottuk le a tavaszról őszre áthelyezett, valamint az idei területi fordulót is.

-Energiahősök vetélkedő

Az „Alapítvány a fenntarthatóságért” által szervezett, tavalyi tanévben indult vetélkedőn egyik nyolcadikos csapatunk bejutott a régióban az első tíz csapat közé. A vírushelyzet miatt a döntő nem került megrendezésére, így a fent említett eredmény alapján részesült csapatunk elismerésben.

-Szülők kezdeményezései:

Szülői összefogással újultak meg az iskola udvarai, készültek az évszaknak, ünnepnek megfelelő díszítések.

-Kapcsolattartás, továbbképzés:

Iskolánkból 15 nevelő vett részt egy, a fenntarthatósággal kapcsolatos online előadáson.

Az ökoiskolák online találkozójába is bekapcsolódtunk, ahol sok hasznos ismeretre tettünk szert a hulladékmegelőzéssel kapcsolatban. A zalaegerszegi jó gyakorlat és az ökoiskolai monitoring is tanulságos volt számunkra.

Online konferencián kaptunk betekintést az egyházasrádóci ökoiskola Erasmus pályázat keretében, nemzetközi együttműködéssel vízről készített oktatási segédanyagába.

Körmend, 2021. június 15.

Pendli Gáborné